
Európsky parlament,
–	so zreteľom na deklaráciu OSN s názvom Beijing Declaration and Platform for Action (Pekinská deklarácia a Pekinská akčná platforma) z 15. septembra 1995 a na výsledky jej hodnotiacich konferencií,
–	so zreteľom na Dohovor OSN o odstránení všetkých foriem diskriminácie žien z roku 1979,
–	so zreteľom na články 21 a 23 Charty základných práv Európskej únie,
–	so zreteľom na program OSN Agenda 2030 pre udržateľný rozvoj, zásadu „na nikoho nezabudnúť“, a najmä na cieľ udržateľného rozvoja č. 5, ktorým je dosiahnutie rodovej rovnosti,
–	so zreteľom na správu generálneho tajomníka OSN Komisii OSN pre postavenie žien s názvom Review and appraisal of the implementation of the Beijing Declaration and Platform for Action and the outcomes of the twenty-third special session of the General Assembly (Preskúmanie a hodnotenie vykonávania Pekinskej deklarácie a Pekinskej akčnej platformy a výsledky dvadsiateho tretieho mimoriadneho zasadnutia Valného zhromaždenia) z 13. decembra 2019,
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku s názvom Akčný plán EÚ pre rodovú rovnosť (GAP) III – ambiciózny program pre rodovú rovnosť a posilnenie postavenia žien v rámci vonkajšej činnosti EÚ (JOIN(2020)0017) z 25. novembra 2020 a na sprievodný spoločný pracovný dokument útvarov s názvom Objectives and Indicators to frame the implementation of the Gender Action Plan III (2021-25) (Ciele a ukazovatele na vymedzenie vykonávania akčného plánu pre rodovú rovnosť III (2021 – 2025)) z 25. novembra 2020 (SWD(2020)0284),
–	so zreteľom na stratégiu EÚ pre rodovú rovnosť na roky 2020 – 2025 z 5. marca 2020,
–	so zreteľom na svoje uznesenie z 10. marca 2022 o akčnom pláne EÚ pre rodovú rovnosť III[footnoteRef:1], [1:  	Ú. v. EÚ C 347, 9.9.2022, s. 150.] 

–	so zreteľom na vyšetrovanie Výboru pre odstránenie diskriminácie žien v roku 2024 týkajúce sa Poľska, ktoré sa uskutočnilo podľa článku 8 opčného protokolu k dohovoru, 
–	so zreteľom na svoje uznesenie z 11. februára 2021 o budúcich výzvach v oblasti práv žien v Európe: viac ako 25 rokov po Pekinskej deklarácii a Pekinskej akčnej platforme[footnoteRef:2], [2:  	Ú. v. EÚ C 465, 17.11.2021, s. 160.] 

–	so zreteľom na briefing s názvom Accelerating progress on Sustainable Development Goal 5 (SDG 5): Achieving gender equality and empowering women and girls (Urýchlenie pokroku pri dosahovaní cieľa udržateľného rozvoja č. 5: Dosiahnutie rodovej rovnosti a posilnenie postavenia žien a dievčat), ktorý 18. septembra 2024 uverejnilo generálne riaditeľstvo pre parlamentné výskumné služby,
–	so zreteľom na správu orgánu OSN Ženy a odboru OSN pre hospodárske a sociálne veci s názvom Progress on the Sustainable Development Goals: The Gender Snapshot 2024 (Pokrok pri dosahovaní cieľov udržateľného rozvoja: Prehľad situácie v oblasti rodovej rovnosti 2024) zo septembra 2024,
–	so zreteľom na svoje uznesenie z 22. novembra 2023 o návrhoch Európskeho parlamentu na zmenu zmlúv[footnoteRef:3], [3:  	Ú. v. EÚ C, C/2024/4216, 24.7.2024, ELI: http://data.europa.eu/eli/C/2024/4216/oj. ] 

–	so zreteľom na svoje uznesenie z 11. apríla 2024 o začlenení práva na umelé prerušenie tehotenstva do Charty základných práv EÚ[footnoteRef:4], [4:  	Prijaté texty, P9_TA(2024)0286.] 

–	so zreteľom na článok 121 rokovacieho poriadku,
–	so zreteľom na správu Výboru pre práva žien a rodovú rovnosť (A10-0030/2024),
A.	keďže rovnosť medzi ženami a mužmi je základnou a všeobecnou zásadou EÚ a keďže vonkajšia činnosť EÚ sa touto zásadou musí riadiť, aby EÚ išla aj naďalej príkladom a ďalej posilňovala a plnila svoje záväzky v oblasti rodovej rovnosti;
B.	keďže ľudské práva žien a dievčat a rodová rovnosť nie sú len základnými ľudskými právami, ale aj predpokladmi pokroku, pokiaľ ide o rozvoj a vzdelávanie, a znižovania chudoby a nevyhnutným základom mierového, prosperujúceho a udržateľného sveta;
C.	keďže 189 vlád z celého sveta vrátane EÚ a jej členských štátov sa na štvrtej svetovej konferencii o ženách v Pekingu v roku 1995 zaviazalo pracovať na dosiahnutí rodovej rovnosti a posilnenia postavenia všetkých žien a dievčat;
D.	keďže Pekinská deklarácia a Pekinská akčná platforma predstavujú najkomplexnejší globálny program na podporu rodovej rovnosti a sú považované za medzinárodnú „listinu práv“ žien, v ktorej sú práva žien vymedzené ako ľudské práva a v ktorej sa opisuje vízia rovnakých práv, slobody a príležitostí pre všetky ženy na svete, a v roku 2015 boli opätovne potvrdené cieľom udržateľného rozvoja č. 5 (Dosiahnutie rodovej rovnosti a posilnenie postavenia žien a dievčat) stanoveným v Agende OSN 2030 pre udržateľný rozvoj, pričom sa určili ciele a konkrétne opatrenia pre celý rad problémov týkajúcich sa žien a dievčat;
[bookmark: _GoBack]E.	keďže Valné zhromaždenie OSN sa v roku 2017 dohodlo na globálnom rámci ukazovateľov pre štandardizáciu zberu údajov, čo je kľúčovým prvkom porovnateľnosti údajov;
F.	keďže len šesť rokov pred konečným termínom cieľov udržateľného rozvoja OSN – rokom 2030 – nebol v plnej miere dosiahnutý žiadny z ukazovateľov v rámci cieľa č. 5; keďže podľa odhadov OSN treba na urýchlenie pokroku a s cieľom zabrániť tomu, aby odstránenie medzier v právnej ochrane žien a právnych predpisov diskriminujúcich ženy trvalo 286 rokov, prijať rázne opatrenia;
G.	keďže rodová rovnosť je prierezovou zásadou, ktorá sa má zohľadniť vo všetkých cieľoch udržateľného rozvoja;
H.	keďže v štúdii OSN[footnoteRef:5] z roku 2024 o hodnotení cieľa udržateľného rozvoja č. 5 sa zdôrazňuje, že stále existujú sociálne normy, ktorými sa legitimizuje rodovo motivované násilie na ženách a dievčatách bez dostatočných primeraných trestov pre páchateľov, obmedzuje prístup k zdravotníckym službám vrátane služieb v oblasti sexuálneho a reprodukčného zdravia, prideľuje neplatená starostlivosť a práca v domácnosti výlučne ženám a obmedzujú možnosti žien zastávať vedúce pozície; keďže ženy a dievčatá môžu byť stále diskriminované prostredníctvom prenatálneho výberu pohlavia[footnoteRef:6]; [5:  	OSN, Are we getting there? A synthesis of UN system evaluations of SDG 5, marec 2024, https://www.unwomen.org/en/digital-library/publications/2024/03/are-we-getting-there-a-synthesis-of-un-system-evaluations-of-sdg-5. ]  [6:  	Úrad vysokého komisára OSN pre ľudské práva, Populačný fond OSN, OSN Ženy, UNICEF, Svetová zdravotnícka organizácia, Preventing gender-biased sex selection: an interagency statement’, 2011, https://www.unfpa.org/sites/default/files/resource-pdf/Preventing_gender-biased_sex_selection.pdf. ] 

I.	keďže Valné zhromaždenie OSN upozornilo na aktívny odpor proti dosiahnutým výsledkom a pokroku v oblasti rodovej rovnosti a globálne sa šíriace odmietavé postoje voči právam žien; keďže sexuálne a rodovo motivované násilie, ako aj hnutia zamerané proti právam dennodenne ohrozujú základné práva žien a dievčat; keďže je jasne a naliehavo potrebné opätovne potvrdiť, chrániť a rozvíjať rodovú rovnosť a ľudské práva žien a dievčat[footnoteRef:7]; [7:  	Valné zhromaždenie OSN, Escalating backlash against gender equality and urgency of reaffirming substantive equality and the human rights of women and girls: Report of the Working Group on discrimination against women and girls, 15. mája 2024, https://documents.un.org/doc/undoc/gen/g24/073/47/pdf/g2407347.pdf.] 

J.	keďže športové súťaže žien musia byť oslavou športových hodnôt; keďže musia byť splnené všetky podmienky, aby sa v rámci týchto súťaží zabezpečila spravodlivosť, zachovalo zdravie športovkýň a zabránilo fyzickému a psychickému násiliu voči nim;
K.	keďže dokument prijatý na samite o budúcnosti obsahuje konkrétne opatrenia na dosiahnutie rodovej rovnosti a posilnenie postavenia všetkých žien a dievčat, čo je zásadný prínos pre pokrok[footnoteRef:8]; [8:  	OSN, Summit of the Future outcome documents: Pact for the Future, Global Digital Compact and Declaration on Future Generations, september 2024, https://www.un.org/sites/un2.un.org/files/sotf-pact_for_the_future_adopted.pdf. ] 

L.	keďže povstalcom, ktorí zvrhli režim v Sýrii, dominuje sila Haj’at Tahrír aš-Šám (HTS); keďže skupina HTS je islamistickou organizáciou, ktorú EÚ a OSN klasifikujú ako teroristickú organizáciu; keďže táto situácia vyvoláva vážne obavy o bezpečnosť žien a dievčat v tejto oblasti;
M.	keďže Výbor OSN pre odstránenie diskriminácie žien pri vyšetrovaní poľského zákona o umelom prerušení tehotenstva dospel k záveru, že kriminalizácia a obmedzovanie umelého prerušenia tehotenstva diskriminuje ženy;
1.	odporúča Rade, aby:
a)	opätovne potvrdila svoj plný a neochvejný záväzok k dodržiavaniu Pekinskej deklarácie a Pekinskej akčnej platformy, ako aj celej škály opatrení na podporu ľudských práv žien v celej ich rozmanitosti a dosiahnutia rodovej rovnosti, ktoré sú v nej uvedené; potvrdila svoj záväzok k dodržiavaniu ľudských práv žien vrátane sexuálneho a reprodukčného zdravia a práv prostredníctvom uplatňovania hľadiska rodovej rovnosti vo všetkých príslušných oblastiach a cykloch politiky, k vykonávaniu osobitných a cielených opatrení v záujme ľudských práv žien a rodovej rovnosti a k zabezpečeniu riadneho rodového rozpočtovania;
b)	vyjadrila hlboký nesúhlas s tým, že tento rok predsedá výročnej schôdzi Komisie pre postavenie žien (CSW) Saudská Arábia, a odsúdila akúkoľvek formu politickej inštrumentalizácie vzhľadom na to, že reputácia tejto krajiny v oblasti dodržiavania práv žien je mizerná a mnohé z jej politík sú v rozpore s mandátom a cieľmi CSW; upozornila na systémovú diskrimináciu žien a prenasledovanie aktivistov za práva žien, ku ktorým v Saudskej Arábii dochádza;
c)	zabezpečila, aby sa rodová rovnosť a práva žien a dievčat plne a hrdo uplatňovali ako základná súčasť vonkajšej činnosti EÚ prostredníctvom primerane financovaného, rodovo responzívneho, inkluzívneho a prierezového prístupu s ohľadom na marginalizované ženy a ženy v zraniteľných situáciách, najmä preto, že financovanie hnutí zameraných proti rodovej rovnosti celosvetovo narastá[footnoteRef:9]; [9:  	Datta, N., Európske parlamentné fórum pre sexuálne a reprodukčné práva, Tip of the Iceberg – Religious Extremist Funders against Human Rights for Sexuality and Reproductive Health in Europe 2009 – 2018, jún 2021, https://www.epfweb.org/sites/default/files/2021-08/Tip%20of%20the%20Iceberg%20August%202021%20Final.pdf. ] 

d)	zabezpečila plné zapojenie Európskeho parlamentu a jeho Výboru pre práva žien a rodovú rovnosť do procesu rozhodovania o pozícii EÚ na 69. zasadnutí Komisie OSN pre postavenie žien (10. – 25. marca 2025); zabezpečila, aby mal Európsky parlament pred rokovaniami primerané, pravidelné a včasné informácie a prístup k pozičnému dokumentu EÚ; zabezpečila včasné oznámenie pozície Európskeho parlamentu rokovaciemu tímu EÚ; a ďalej zlepšovala medziinštitucionálnu spoluprácu a neformálne konzultácie, a to aj pred rokovaniami a počas nich, aby sa riadne začlenili priority Európskeho parlamentu;
e)	každoročne posúdila pokrok a neúspechy, ktoré sa vyskytli pri vykonávaní Pekinskej deklarácie a Pekinskej akčnej platformy;
f)	prisľúbila silnú podporu práci orgánu OSN Ženy, ktorý je ústredným aktérom systému OSN na presadzovanie práv žien, a zároveň sa zaviazala zabezpečiť jeho financovanie, ako aj zvýšené financovanie rodovej rovnosti;
g)	obnovila úsilie EÚ o prekonanie zostávajúcich výziev a urýchlila úplné vykonávanie Pekinskej deklarácie a Pekinskej akčnej platformy, pretože ide o univerzálny dokument a členské štáty EÚ ani zďaleka nedosiahli všetky ciel; zabezpečila, aby EÚ išla príkladom tým, že zavedie spoľahlivé politické opatrenia spolu s primeraným financovaním na predchádzanie a riešenie rodovej nerovnosti vo všetkých jej prejavoch a boj proti nej, posilnenie postavenia žien v celej ich rozmanitosti vo všetkých krajinách EÚ a zaistenie uplatňovania ich práv;
h)	zopakovala, že EÚ zohráva dôležitú úlohu v snahe o dosiahnutie sveta uplatňujúceho rodovú rovnosť tým, že ide príkladom a podporuje partnerské krajiny pri riešení všetkých druhov priamej a nepriamej diskriminácie a rodovo motivovaného násilia; pripomenula význam Istanbulského dohovoru, naliehala na zostávajúcich päť členských štátov, ktoré ho ešte stále neratifikovali a nevykonávajú, aby tak urobili v čo najkratšom čase, a tiež vyzvala ostatné krajiny, aby pokročili smerom k jeho podpísaniu a ratifikácii;
i)	presadzovala rovnaký prístup a príležitosti vo všetkých oblastiach života s cieľom umožniť ženám v celej ich rozmanitosti naplno využiť svoj potenciál, najmä pri rozhodovaní, a to aj v politickej, hospodárskej, finančnej, akademickej, zdravotnej, kultúrnej a športovej sfére, čo je tiež nevyhnutné pre dobrú správu vecí verejných a tvorbu politík; podnecovala iniciatívy, ktoré podporujú politické vedenie a účasť žien, posilňujú demokratické procesy a inšpirujú budúce generácie žien;
j)	v tejto súvislosti vyjadrila nesúhlas so všetkými formami rodovo motivovaného násilia, a to aj online alebo offline, vrátane násilia proti ženám, ktoré sa zapájajú do politiky alebo sa do nej chcú zapojiť, čo udržiava a posilňuje neviditeľnosť žien a negatívne stereotypy o ženách a odrádza ženy všetkých vekových kategórií od vstupu do politiky a verejných priestorov;
k)	podnecovala opatrenia, ktoré podporujú účasť žien a rodovú rovnováhu vo všetkých odvetviach s veľkým vplyvom vrátane STEM; zdôraznila význam boja proti rodovým stereotypom, postojom a predsudkom vo všetkých podobách a vo všetkých druhoch médií vrátane sociálnych médií a podporovala programy, a to aj prostredníctvom verejno-súkromných partnerstiev, s cieľom znížiť diskrimináciu žien v politike a na verejných pozíciách;
l)	zdôraznila, že slabé politické usmernenia, nedostatok odhodlania, chýbajúce údaje, nedostatočne cielené investície, nenávistné prejavy a nenávistné kampane, nedostatočný prístup k relevantným zručnostiam a znalostiam, nedostatok hospodárskych príležitostí a vzdelania, diskriminácia na pracovisku na základe pohlavia vrátane šikanovania matiek, nedostatočná hospodárska autonómia a nerovnaké podmienky na trhu práce a nárast hnutí zameraných proti právam boli identifikované ako prekážky a hrozby pre práva žien; preto je potrebné podporovať viac žien v politike a vo vedúcich pozíciách, zvýšiť účelové investície súvisiace s rodovou rovnosťou do služieb, ako je vzdelávanie a zdravotníctvo, a uskutočniť komplexné reformy vzdelávania, odbornej prípravy a politiky založené na právach a zohľadňujúce rodové hľadisko s cieľom prekonať tieto systémové štrukturálne prekážky a dosiahnuť skutočne rovnocennú spoločnosť, čo si vyžaduje odhodlanie a angažovanosť mužov a chlapcov;
m)	dôslednejšie uplatňovala hľadisko rodovej rovnosti a rodové rozpočtovanie vo všetkých príslušných oblastiach politiky EÚ vrátane vonkajšej činnosti a išla v tejto súvislosti príkladom a aby sa zaviazala, že budúci VFR 2027 bude zahŕňať špecifické ciele týkajúce sa rodovej rovnosti a metódy rodového rozpočtovania, ktoré umožnia zvýšenie a monitorovanie všetkých investícií s rodovým vplyvom;
n)	sa zaviazala k neustálemu hodnoteniu a aktívnym nápravným opatreniam vo vnútorných a vonkajších politikách EÚ, pokiaľ ide o rodovú rovnosť, uplatňovanie hľadiska rodovej rovnosti a rodové rozpočtovanie;
o)	obhajovala a pripomínala význam programu zameraného na ženy, mier a bezpečnosť a 25. výročie jeho prelomovej rezolúcie, obnovila akčný plán EÚ týkajúci sa programu zameraného na ženy, mier a bezpečnosť a dôrazne bojovala proti odmietaniu tohto programu na medzinárodnej úrovni;
p)	vyzvala Komisiu, aby ďalej rozvíjala a zavádzala konkrétne a náležite financované plány a opatrenia s cieľom dosiahnuť ciele udržateľného rozvoja OSN, konkrétne tie, ktoré sa týkajú rodovej rovnosti, a podporovala rovnosť vo vzdelávaní;
q)	zaujala vedúce postavenie v celosvetovom boji proti odmietavým postojom voči rodovej rovnosti a právam žien, ktoré sú vyvolané najmä čoraz vplyvnejšími hnutiami zameranými proti právam, a to odsúdením všetkých pokusov o zrušenie, obmedzenie alebo odstránenie existujúcej ochrany rodovej rovnosti, čo zahŕňa aj oblasť sexuálneho a reprodukčného zdravia a práv, ako aj všetkých foriem hrozieb, zastrašovania a obťažovania, online aj offline, obhajcov ľudských práv a organizácií občianskej spoločnosti, ktoré sa usilujú o presadzovanie týchto práv; zdôraznila, že protirodové hnutia nielenže útočia na práva žien a rodovú rovnosť, ale idú ruka v ruke s protidemokratickými hnutiami; podporovala partnerstvá a spojenectvá s cieľom bojovať proti regresívnym hnutiam a opätovne potvrdila záväzok EÚ chrániť rodovú rovnosť ako základnú hodnotu, a to aj zabezpečením primeraného financovania hnutí za práva žien;
r)	zdôrazňovala potrebu chrániť a podporovať práva skupín, ktoré zažívajú prierezové formy diskriminácie, vrátane osôb so zdravotným postihnutím, osôb zo znevýhodneného sociálno-ekonomického prostredia, osôb vystavených rasizácii, osôb z etnického, menšinového alebo migračného prostredia, starších alebo LGBTIQ+ osôb a iných;
s)	pracovala na podpore koncepcie boja proti prierezovej diskriminácii vo všetkých orgánoch OSN a vykonávala, uplatňovala a integrovala prierezovú rodovú analýzu na rôznych úrovniach v EÚ a jej členských štátoch;
t)	naliehala na Komisiu, aby ďalej rozvíjala a zlepšovala zber údajov o rovnosti rozčlenených podľa pohlavia, rasy, farby pleti, etnického alebo sociálneho pôvodu, genetických vlastností, jazyka, náboženstva alebo iného presvedčenia, politického názoru, príslušnosti k národnostnej menšine, majetku, narodenia, zdravotného postihnutia, veku alebo sexuálnej orientácie, pohlavných znakov a rodovej identity, ako aj geograficky rozčlenených údajov, a to aj na regionálnej úrovni, s cieľom zabezpečiť, aby tieto údaje prispievali k lepšej a informovanejšej tvorbe politík, a aby posilnila Európsky inštitút pre rodovú rovnosť, pokiaľ ide o financovanie aj kapacitu;
u)	sa zaviazala smerovať k zahraničnej, bezpečnostnej a rozvojovej politike, ktorá uprednostňuje rodovú rovnosť, chráni a podporuje ľudské práva tradične marginalizovaných skupín ako sú transrodové osoby, a zohľadňuje názory žien a obhajcov ľudských práv LGBTIQ+ osôb a občianskej spoločnosti; 
v)	bezodkladne a v plnej miere vykonávala plán GAP III EÚ a zabezpečila, že najneskôr do roku 2027 bude 85 % všetkých nových opatrení v rámci vonkajších vzťahov prispievať k rodovej rovnosti a posilneniu postavenia žien;
w)	vzala na vedomie a vykonala odporúčania uvedené v uznesení Európskeho parlamentu z 10. marca 2022 o pláne GAP III EÚ, a tak uprednostnila plán GAP III vo všetkých aspektoch vonkajšej činnosti EÚ prostredníctvom rodovo responzívneho a prierezového prístupu, a to z hľadiska geografického pokrytia a oblastí činnosti plánu GAP III, ako aj uplatňovania hľadiska rodovej rovnosti vo všetkých oblastiach vonkajšej činnosti, či už v oblasti obchodu, rozvojovej politiky, migrácie, humanitárnej pomoci, bezpečnosti alebo odvetví, ako je energetika, rybárstvo a poľnohospodárstvo, a zároveň posilnila konzistentnosť medzi vnútornými a vonkajšími politikami EÚ;
x)	navrhla, financovala a vykonávala politiky zamerané na boj proti feminizácii chudoby a na obmedzenie úlohy rodu ako faktora chudoby v EÚ a prostredníctvom vonkajšej činnosti aj mimo nej s náležitým prihliadnutím na prierezové faktory vrátane pohlavia, rasy, farby pleti, etnického alebo sociálneho pôvodu, genetických vlastností, jazyka, náboženstva alebo iného presvedčenia, politického názoru, príslušnosti k národnostnej menšine, majetku, narodenia, zdravotného postihnutia, veku alebo sexuálnej orientácie, pohlavných znakov alebo rodovej identity;
y)	zasadzovala sa za rovnaký prístup k zdrojom a za rovnaké príležitosti pre ženy vo všetkých regiónoch s cieľom dosiahnuť posilnenie ekonomického postavenia a umožniť prístup k sociálnej spravodlivosti a lepšej kvalite života ako výsledok globálnej vízie rodovej rovnosti; uznala jedinečné výzvy, ktorým čelia ženy žijúce vo vidieckych, vzdialených a najmenej rozvinutých oblastiach, kde môže byť obmedzený prístup k zdrojom, zdravotnej starostlivosti, vzdelávaniu a hospodárskym príležitostiam; vyzvala na cielené opatrenia a investície, ktoré budú riešiť potreby týchto komunít prostredníctvom podpory rodovej rovnosti, podnikania žien a pracovných príležitostí alebo infraštruktúry; zdôraznila, že je dôležité začleniť tieto hľadiská do všetkých príslušných stratégií vonkajšej činnosti a rozvoja, aby sa zabezpečilo, že sa na žiadnu ženu nezabudne;
z)	riešila a monitorovala systémové a základné príčiny chudoby žien s dôrazom na ženy vo vidieckych oblastiach alebo izolovaných a znevýhodnených oblastiach, posilňovala postavenie žien a dievčat v celej ich rozmanitosti prostredníctvom vzdelávania, odbornej prípravy a celoživotného vzdelávania, nediskriminačných pracovných príležitostí a prístupu k rovnakej odmene a dôchodku a podporovala programy zamestnanosti pre ženy so zdravotným postihnutím;
aa)	podporovala podnikanie žien a podniky vedené ženami prostredníctvom priaznivého prostredia pre ich hospodárske činnosti, ako sú podporné programy v partnerských krajinách, zabezpečenie spravodlivého prístupu k podnikateľským príležitostiam a odborná príprava v oblasti podnikateľských zručností;
ab)	podnecovala iniciatívy, ktoré posilňujú hospodársku autonómiu žien a vytváranie pracovných miest v odvetviach s vysokým rastom, podporovala iniciatívy, ktoré posilňujú postavenie žien z hospodárskeho hľadiska, najmä podnikateliek a vedúcich mikropodnikov, malých a stredných podnikov, bojovala proti stereotypom a pretrvávajúcim nerovnostiam vo vzdelávaní a riešila mieru zamestnanosti žien a ich nedostatočné zastúpenie v určitých odvetviach, ako je STEM a umelá inteligencia;
ac)	zabezpečila prístup k sociálnym službám vrátane služieb na podporu rodiny, rovnomerné rozdelenie neplatenej starostlivosti a sociálnych povinností prostredníctvom legislatívnych iniciatív a úsilie bojovať proti škodlivým rodovým stereotypom, patriarchálnym postojom a systémom a podporovala ženy ako vzory a politiky rovnováhy medzi pracovným a súkromným životom, ktoré zabezpečia prístup k digitálnemu vzdelávaniu a odbornej príprave v oblasti zručností s cieľom preklenúť digitálnu rodovú priepasť; odstránením prekážok umožnila ženám prístup k vlastníctvu, majetku, primeranému a cenovo dostupnému bývaniu a pôde a zamerala sa na riešenie osobitných potrieb žien, najmä žien žijúcich v chudobe a domácností vedených ženami;
ad)	vyzývala na ďalšie úsilie, prijatie právnych predpisov a presadzovanie existujúcich opatrení na zabezpečenie práv opatrovateliek a pracovníčok v domácnosti, ako aj uznanie neformálnych opatrovateliek vrátane osamelých matiek, pričom sa ich práca uzná ako nevyhnutná na zaistenie fungovania našej spoločnosti; presadzovala ambicióznejšie politiky a investície v oblasti starostlivosti s cieľom pokročiť smerom k ekonomikám starostlivosti a stanoviť minimálne normy a usmernenia pre starostlivosť počas celého životného cyklu s uplatnením prierezovej perspektívy;
ae)	navrhla politiky a programy pracovnej migrácie, ktoré zohľadňujú rodové hľadisko, a to aj vo vysoko „feminizovaných“ a neformálnych odvetviach, ako je práca v domácnosti a opatrovateľstvo, a ktoré riešia rodové prekážky účasti žien na trhu práce a uznávania zručností;
af)	podporovala v EÚ právo na azyl a uznanie, ochranu, podporu a integráciu žien, ktoré sú obeťami násilia v akejkoľvek forme;
ag)	posilnila reakciu EÚ, zdroje a súbor nástrojov, a to na vnútornej aj vonkajšej úrovni, pokiaľ ide o rodovo motivované násilie online a offline vrátane domáceho, sexuálneho, fyzického, psychického, verbálneho a ekonomického násilia, obťažovanie na pracovisku, ako aj násilie v konfliktných a vojnových situáciách, obchodovanie s ľuďmi, skoré a nútené manželstvá a sexuálne a reprodukčné vykorisťovanie, pričom treba poznamenať, že by to malo zahŕňať podporu zriaďovania centier pomoci pre ženy, ktoré sa stali obeťami násilia v tretích krajinách, najmä v znevýhodnených oblastiach, podobných centrám boja proti násiliu, s dvojakým cieľom, a to: pomáhať pri rozpoznávaní situácií násilia a poskytovať právnu aj praktickú ochranu a podporu ženám, ktoré sa rozhodnú nahlásiť násilie a uniknúť mu;
ah)	presadzovala definíciu znásilnenia založenú na súhlase ako univerzálnu normu vo všetkých regiónoch s cieľom posilniť právnu ochranu a zabezpečiť, aby sexuálne násilie bolo vymedzené neposkytnutím súhlasu, nie len použitím sily;
ai)	zdôraznila veľký vplyv rodovo motivovaného násilia online na osobný a pracovný život žien a dievčat a na ich duševné a fyzické zdravie;
aj)	zdôraznila význam presadzovania medzinárodného humanitárneho práva s cieľom chrániť práva žien a dievčat v konfliktoch; zabezpečila, že v rámci vonkajších dohôd vrátane dohôd týkajúcich sa kontroly hraníc a spolupráce s tretími krajinami bude prioritou bezpečnosť žien a dievčat, a kládla dôraz na to, že EÚ musí zabezpečiť, aby partnerské krajiny dodržiavali vysoké normy v oblasti ľudských práv, najmä pri predchádzaní rodovo motivovanému násiliu vrátane obchodovania na účely sexuálneho vykorisťovania;
ak)	venovala osobitnú pozornosť situácii sýrskych žien a detí vrátane tých z kresťanských menšín, u ktorých je pravdepodobnejšie, že budú osobitným terčom islamistického režimu, ako sa to už stalo vo viacerých krajinách Blízkeho východu, ako je Afganistan a Irak;
al)	podporovala predchádzanie rodovo motivovanému násiliu v športe vytvorením systému na monitorovanie a prevenciu takéhoto násilia v športových inštitúciách, pričom sa od organizácií bude vyžadovať, aby prijali preventívne politiky a opatrenia, ako aj bezpečný a chránený mechanizmus nahlasovania;
am)	odstránila právne, finančné, sociálne a praktické prekážky a obmedzenia, pokiaľ ide o prístup k bezpečnému a legálnemu umelému prerušeniu tehotenstva na celom svete; dôrazne sa zasadzovala za ochranu sexuálneho a reprodukčného zdravia a práv ako základných práv a bojovala proti sieťam odmietajúcim možnosť voľby; zabezpečila, aby ženy a dievčatá v celej svojej rozmanitosti mali informácie a prístup k cenovo dostupným zdravotníckym službám vrátane služieb v oblasti sexuálneho a reprodukčného zdravia a práv v súlade s medzinárodnými normami v oblasti ľudských práv a verejného zdravia a vrátane komplexnej sexuálnej a vzťahovej výchovy, ktorá je primeraná veku a vedecky presná, prístupu k antikoncepcii a núdzovej antikoncepcii, bezpečnému a legálnemu umelému prerušeniu tehotenstva, ohľaduplnej zdravotnej starostlivosti o matky a zdravotníckym službám založeným na starostlivosti; zabezpečila, aby boli ženy chránené pred nútenými tehotenstvami a umelými prerušeniami tehotenstva v závislosti od pohlavia plodu alebo nútenými umelými prerušeniami tehotenstva, najmä v kontexte vykonávania etnických čistiek, a aby sa umelé prerušenie tehotenstva v žiadnom prípade nepodporovalo ako metóda plánovania rodičovstva, ako sa uvádza v Pekinskej deklarácii; zdôraznila význam prístupu k službám v oblasti duševného zdravia prispôsobeným osobitným potrebám žien a dievčat;
an)	podporovala dôstojné podmienky rešpektujúce ľudské práva pre uväznené ženy, ktoré sú zároveň matkami, s osobitným dôrazom na potreby matiek s malými deťmi; podporovala prístup k programom zdravotnej starostlivosti, psychologickej starostlivosti a rehabilitácie a zabezpečila primerané priestory na udržiavanie vzťahu s deťmi;
ao)	vzala na vedomie a vykonala odporúčania uvedené v uznesení Európskeho parlamentu z 11. apríla 2024 o začlenení práva na umelé prerušenie tehotenstva do Charty základných práv EÚ;
ap)	zaviazala sa zvýšiť úsilie o riešenie rodových otázok v kontexte zelenej a energetickej transformácie a uznala, že klimatická kríza nie je rodovo neutrálna; uznala prierezový a neprimeraný vplyv zmeny klímy na ženy a dievčatá, najmä v rozvojových krajinách, ako aj v regiónoch a vidieckych oblastiach, ktoré sú týmito zmenami najviac postihnuté; presadzovala začlenenie žien do rozhodovacích procesov v oblasti životného prostredia s cieľom budovať odolnosť a rodovo responzívne stratégie;
aq)	podporovala a posilňovala organizácie občianskej spoločnosti, ktoré sa usilujú o presadzovanie práv žien a dievčat a rodovej rovnosti za všetkých okolností vrátane zdravotného postihnutia, násilia, diskriminácie na pracovisku alebo materstva; zasadzovala sa za zaistenie bezpečných priestorov a útulkov pre ženy a dievčatá, ktoré sú vystavené násiliu alebo hrozbám; zabezpečila ochranu obhajcov ľudských práv a ich účasť na príslušných fórach;
ar)	usilovala sa o zaistenie podpory pre miestne organizácie a obhajcov práv žien a LGBTIQ+ osôb, najmä malé organizácie, prostredníctvom poskytnutia primeraného financovania a odstránenia obmedzení, ktoré im bránia v činnosti; zabezpečila cielené opatrenia a podporu pri budovaní kapacít pre miestne organizácie žien s cieľom posilniť ich vplyv na miestnej a medzinárodnej úrovni; aktívne bojovala proti iniciatívam zameraným na zmenšovanie občianskeho priestoru na celom svete;
as)	vytvorila zloženie Rady pre rodovú rovnosť a rovnosť ako formálne fórum pre ministrov zodpovedných za otázky rovnosti s cieľom podporovať spoluprácu, koordinovať politiky a vymieňať si najlepšie postupy medzi členskými štátmi;
2.	poveruje svoju predsedníčku, aby postúpila toto odporúčanie Rade a pre informáciu Komisii.

